ད་པ་ལ། གང་ལ་མཆོད་པའི་ཡུལ་གསལ་བཏབ་པ། དེ་ལ་མཆོད་པའི་ཚུལ་དངོས་གཉིས་ལས། དང་པོ་ལ། ནང་མཆོད་དང་བདུད་རྩི་བྱིན་གྱིས་བརླབ་པ། དཀྱིལ་འཁོར་རྣམ་གསུམ་སྟབས་གཅིག་ཏུ་རྟེན་དང་བརྟེན་པའི་ལྷར་བསྐྱེད་པ། དེ་ཉིད་ལ་དབང་བསྐུར་ཞིང་རྒྱས་གདབ་པ་དང་གསུམ་ལས། དང་པོ་ནི་བསང་སྦྱངས་སྔོན་དུ་བཏང་སྟེ། སྣོད་ཀྱི་འོག་ཏུ་ཡཾ་ལས་རླུང་། དེའི་སྟེང་རཾ་ལས་མེ། དེའི་སྟེང་སྣོད་ཨ་ལས་ཐོད་པའི་སྣོད་ཡངས་ཤིང་རྒྱ་ཆེ་བའི་ནང་དུ་ཨ་ལས་ཟླ་བའི་སྟེང་། གོ་ཀུ་ད་ཧ་ན་ལས་ཤ་ལྔ། བི་ར་ཤུ་མ་མུ་ལས་བདུད་རྩི་ལྔ། ཧཱུྃ་བྷྲཱུྃ་ཨྃ་ཛྲཱི་ཁྃ་ཡེ་ཤེས་ལྔ་རྣམས་ཀྱི་སྟེང་གི་ནམ་མཁར་ཨོཾ་དཀར་པོ་མགོ་ཐུར་བསྟན། དེའི་སྟེང་ཨ་ལས་ཟླ་དཀྱིལ། དེའི་སྟེང་ཧཱུྃ་ལས་སྣ་ཚོགས་རྡོ་རྗེའི་ལྟེ་བར་ཧཱུྃ་གིས་མཚན་པ། དེ་ལས་འོད་ཟེར་འོག་ཏུ་འཕྲོས་རླུང་ལ་ཕོག་གཡོས། མེ་སྦར། རྫས་དང་ཡིག་འབྲུ་བཅས་ཞུ་བསྐོལ་གྱི་རླངས་པས་སྟེང་གི་ཨོཾ་དང་ཟླ་བ་སྣ་ཚོགས་རྡོ་རྗེ་བཅས་བསྐུལ་ཏེ། དེ་དག་ལས་བདུད་རྩིའི་རྒྱུན་འཛག ཡང་ཧཱུྃ་གི་འོད་ཀྱིས་ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ཐོད་པ་བདུད་རྩིས་གང་བའི་རྣམ་པར་སྤྱན་དྲངས། ཐོད་པ་ཐོད་པ་དང་བདུད་རྩི་བདུད་རྩི་ལ་ཐིམ། ཨོཾ་ཟླ་བ་རྡོ་རྗེ་བཅས་ལྷུང་འོད་དུ་ཞུ་གཅིག་ཏུ་འདྲེས་ནས། ཁ་དོག་དག་པའི་ཤེལ་ལྟར་དང་དྲི་དང་རོ་ནུས་པ་ཕུན་སུམ་ཚོགས་པ་ཡེ་ཤེས་ཀྱིས་བདུད་རྩིའི་རྒྱ་མཚོ་ཆེན་པོར་གྱུར་པར་བསམ་སྟེ་གོང་སྔོན་འགྲོའི་སྐབས་སུ་བཤད་པའི་ཕྱག་རྒྱ་བཅས་ཨོཾ་ཨཱཿཧཱུྃ་ཧ་ཧོ་ཧྲཱིཿལན་གསུམ་བརྗོད་འདིར་འདོན་བྱ་བསྡུས་ཀྱང་བསྒོམ་དོན་འདི་བཞིན་དགོས་ངེས་ཏེ་འཇམ་མགོན་ཨ་མེས་ཀྱི་ཆོ་ག་ལས་ཀྱང་འདི་ལྟར་བདེ་མཆོག་སོར་བཞག་ཏུ་མཛད་འདུག་པས་སོ། །གཉིས་པ་ནི། དཀྱིལ་འཁོར་གསུམ་ཀ་ལ་བསང་སྦྱངས་ལྷན་ཅིག་ཏུ་སྟོང་པར་སྦྱངས། སྟོང་པའི་ངང་ལས་ཡཾ་ལས་བྱུང་བའི་རླུང་གི་དཀྱིལ་འཁོར་གཞུ་བདུངས་པ་ལྟ་བུ་རྒྱན་ནམ་བ་དན་གྱིས་མཚན་པ་མདོག་སྔོན་པོ། རཾ་ལས་མེའི་དཀྱིལ་འཁོར་གྲུ་གསུམ་འབར་བས་མཚན་པ་དམར་པོ། དེའི་སྟེང་དུ་བཾ་ལས་ཆུའི་དཀྱིལ་འཁོར་དཀར་པོ་ཟླུམ་པོ་བུམ་པས་མཚན་པ། དེའི་སྟེང་ལཾ་ལས་སའི་དཀྱིལ་འཁོར་གྲུ་བཞི་སེར་པོ་གྲྭ་བཞིར་རྡོ་རྗེ་རྩེ་གསུམ་པས་མཚན་པ། དེའི་སྟེང་དུ་སུཾ་ལས་རི་ཡི་རྒྱལ་པོ་རི་རབ་ཤར་ཤེལ། ལྷོ་བཻཌཱུརྻ། ནུབ་པདྨ་རཱ་ག བྱང་གསེར་ལས་གྲུབ་པ། ཟུར་བཞི་པ། རྩེ་མོར་ལྕོག་བརྒྱད་དང་ལྡན་པ་དེའི་སྟེང་དུ་ཨ་ལས་ཡེ་ཤེས་ཀྱི་ཀཱ་པཱ་ལ་ཡངས་ཤིང་རྒྱ་ཆེ་བ་བདུད་རྩི་ལྔས་ཡོངས་སུ་གང་བ་དེའི་སྟེང་དུ། ཧཱུྃ་ལས་སྣ་ཚོགས་རྡོ་རྗེ་ཤར་སྔོ་སོགས་ཕྱོགས་མདོག་ཅན་གྱི་ལྟེ་བར་ཧཱུྃ་དེ་ལས་འོད་ཟེར་འོག་ཏུ་འཕྲོས་པས་རྡོ་རྗེའི་ས་གཞི་སྣ་ཚོགས་རྡོ་རྗེའི་རང་བཞིན་ཅན་དང་། ཁོར་ཡུག་རྡོ་རྗེ་ནག་པོ་རྭ་གདེངས་པ་འགྲེང་བུའི་རྭ་བ། དེ་ལྟ་བུ་འཕྲེད་ལ་སོགས་པའི་དྲྭ་བ། སྟེང་དུ་རྡོ་རྗེའི་གུར་དང་། དེའི་འོག་ནས་ཤམ་བུ་དང་བཅས་པའི་རྡོ་རྗེའི་བླ་རེ། དེ་དག་གི་ཕྱི་རོལ་ཏུ་མདའི་དྲྭ་བ་མདེའུ་རྩེ་བསྣོལ་བ་ཕྱིར་བསྟན་པ་སྲིད་པའི་རྩེ་མོ་ལ་ཐུག་པ། དེའི་ཕྱི་རོལ་ཏུ་བསྐལ་བའི་མེ་འབར་བ་ལྟ་བུའི་མེ་རི་ཁ་དོག་སྣ་ཚོགས་རབ་ཏུ་འབར་བའི་ནང་དེར། གཏུམ་དྲག་དང་ཚང་ཚང་འཁྲིགས་པ་ལ་སོགས་པའི་དུར་ཁྲོད་བརྒྱད་དུ། བརྒྱ་བྱིན་དང་གནོད་སྦྱིན་ལ་སོགས་པའི་ཕྱོགས་སྐྱོང་བརྒྱད། ཤྲཱི་ཤ། ཨ་ཤྭད་ཐ་སོགས་ཤིང་བརྒྱད། དེ་དག་ལ་བརྟེན་ཅིང་སྒོ་མཚམས་མ་རྣམས་ཀྱི་གཟུགས་འཛིན་པའི་དྲག་གཏུམ་སྐྱོང་བ་སོགས་ཞིང་སྐྱོང་བརྒྱད། ནོར་རྒྱས་དང་འཇོག་པོ་སོགས་ཀླུ་བརྒྱད། སྤྲང་གྲག་པ། རྨུགས་པ་སོགས་སྤྲིན་བརྒྱད། ཆུ་བརྒྱད། མེ་བརྒྱད། མཆོད་རྟེན་བརྒྱད། གཞན་ཡང་སྤྲུལ་པ་དང་རང་རྒྱུད་པའི་དཔའ་བོ་དཔའ་མོ་གྲུབ་པ། རིག་འཛིན། མཁའ་འགྲོ་དང་མཁའ་འགྲོ་མ། འདྲེ་སྲིན་པོ། གནོད་སྦྱིན། ཤ་ཟ། འབྱུང་པོ་ཅེ་སྤྱང་སོགས་ཀྱིས་གང་བ་དང་བཅས་པའི་དབུས་སུ་ཨེ་ཨེ་ལས་ཆོས་འབྱུང་གྲུ་གསུམ་ཉིས་བརྩེགས་བསྐྱེད་པའི་ལྟེ་བར་བྃ་ཡིག་སྔགས་ཕྲེང་དང་བཅས་པ་ལས་འོད་ཟེར་འཕྲོས། རྒྱལ་བ་སྲས་བཅས་ཐམས་ཅད་མཉེས་པའི་མཆོད་པ་ཕུལ། སེམས་ཅན་ཐམས་ཅད་ཀྱི་སྒྲིབ་སྦྱང་རྡོ་རྗེ་རྣལ་འབྱོར་མའི་སྐུར་བྱས། ཚུར་འདུས་སྔགས་ཕྲེང་བྃ་ཡིག་དང་བཅས་པ་ལ་ཐིམ་པ་ཡོངས་སུ་གྱུར་པ་ལས་རྗེ་བཙུན་རྡོ་རྗེ་རྣལ་འབྱོར་མའི་སྐུར་གྱུར་པ་ནི། ཕྱོགས་བཞི་དམར། མེ་རླུང་སེར། དབང་ལྡན་ལྗང་། བདེན་བྲལ་ནག་པའི་སྣ་ཚོགས་པདྨའི་གདན་ནི་འཁོར་བར་སེམས་ཅན་གྱི་དོན་མཛད་ཀྱང་ཉེས་སྐྱོན་གྱིས་མི་གོས་པར་མཚོན། དེའི་སྟེང་མེ་ཤེལ་གྱི་རང་བཞིན་ཉི་མའི་དཀྱིལ་འཁོར་མཎྜལ་ཁ་སྦུབ་པའི་དབྱིབས་ཅན་པདྨའི་ལྟེ་བ་དང་མཉམ་པ་ནི་རང་བཞིན་གྱིས་འོད་གསལ་བའམ། བྱང་ཆུབ་ཀྱི་སེམས་ཀྱི་མྱུ་གུ་འཕེལ་ཞིང་སྨིན་པ་མཚོན་བྱེད། ཡང་ན་པདྨས་ཐབས་དང་། ཉི་མས་ཤེས་རབ། དེ་གཉིས་བརྩེགས་པ་ནི་ཟུང་དུ་འཇུག་པའོ། །ཞབས་གཡས་བརྐྱང་བའི་ཚུལ་ནི་སྙིང་རྗེས་སེམས་ཅན་གྱི་དོན་ལ་འཇུག་པར་མཚོན། དུས་མཚན་མ་དམར་མོ་གྲི་ཐོད་བཟུང་བ་འདོད་ཆགས་ཀྱི་གནས་ནུ་མའི་སྟེང་ནས་མགོ་གཡས་ཕྱོགས་སུ་བསྟན་ནས་མནན་པ་ནི་འདོད་ཆགས་རྣམ་པར་དག་པ་མཚོན། ཞབས་གཡོན་བསྐུམ་པ་ནི་ཞི་བ་མྱང་འདས་ཀྱི་ས་ལ་མི་གནས་པར་མཚོན། དེས་འཇིགས་བྱེད་ནག་པོ་ལག་པ་བཞི་པ། གཡས་ཌཱ་རུ་དང་གྲི་གུག་གཡོན་ཐོད་པ་དང་ཁ་ཊྭཱཾ་ག་ཐོགས་པ། གཏི་མུག་གི་གནས་མགོ་བོ་རྒྱབ་ཕྱོགས་སུ་བལྟབས་ཏེ་ཁ་སྦུབ་ཏུ་མནན་པས། ཞེ་སྡང་དག་པར་མཚོན་ཏེ། ངེས་བརྗོད་ལས། འཇིགས་བྱེད་དང་ནི་དུས་མཚན་དག །ཆགས་པ་ཞེ་སྡང་ཞབས་ཀྱིས་མནན། །ཞེས་གསུངས་ལ། འཇིགས་བྱེད་རྟག་པ་འཁོར་མཐའ་ཞབས་གཡོན་པར་ཤེས་རབ་ཀྱིས་མནན། དུས་མཚན་ཆད་པ་མྱང་འདས་ཀྱི་མཐའ་གཡས་ཐབས་ཀྱི་རང་བཞིན་གྱིས་མནན་པ་ཡང་བཤད་དོ། །མནན་བྱ་དེ་ཡང་རོ་ལྟ་བུ་མ་ཡིན་པ་དངོས་སུ་མནན་པར་བཞེད། སྙིང་རྗེ་ཆེན་པོས་སེམས་ཅན་ལ་རྗེས་སུ་ཆགས་པར་མཚོན་པའི་ཕྱིར་སྐུ་མདོག་པདྨ་རཱ་ག་ལྟར་དམར་ཞིང་གདུགས་པ་ཅན་ཐམས་ཅད་ཚར་གཅོད་པའི་ཕྱིར་བསྐལ་པ་ཐ་མའི་མེ་ལྟར་འབར་བའི་གཟི་བརྗིད་དང་ལྡན་པ་སྟེ། ངེས་བརྗོད་ལས། སྐུ་ནི་ཉི་མ་བརྒྱ་ཡི་གཟི། །སྐུ་མདོག་གཟི་བརྗིད་དང་མཚུངས་པ། །མེ་ཏོག་བནྡྷུ་ཀ་ལྟ་བུ། །ཞེས་གསུངས། ཉོན་མོངས་པའི་སྒྲིབ་གཡོག་དང་བྲལ་བ་མཚོན་པའི་སྐུ་གཅེར་བུ། ཆོས་ཉིད་དེ་བཞིན་ཉིད་དུ་རོ་གཅིག་པས་ཞལ་གཅིག བདེན་པ་གཉིས་ཀྱི་རང་བཞིན་ཐུགས་སུ་ཆུད་པའི་བརྡར་ཕྱག་གཉིས་མ། གཟིགས་པར་བྱ་བ་ཁམས་གསུམ་ལ་གཟིགས་ཤིང་མཁྱེན་པར་བྱ་བ་དུས་གསུམ་གཅིག་ཆར་དུ་མཁྱེན་ལ། བརྙེས་པར་བྱ་བ་སྐུ་གསུམ་གྱི་གོ་འཕངས་མངོན་དུ་གྱུར་པས་སྤྱན་གསུམ་དག་པ་མཁའ་སྤྱོད་ཀྱི་ཞིང་དུ་གཟིགས་ཤིང་སྒྲུབ་པ་པོ་རྣམས་བརྩོན་པ་བསྐྱེད་ན་མྱུར་དུ་འདི་ལྟ་བུའི་ཞིང་ཁམས་ལ་ཁྲིད་པར་མཛད་པར་མཚོན། ཕྱག་གཡས་པས་འཁོར་བའི་སྐྱོན་ཐམས་ཅད་གཅོད་པར་བྱེད་པའི་བརྡར་རྡོ་རྗེ་གྲི་གུག་སྟེ་རྡོ་རྗེ་རྩེ་ལྔ་པ་ཕྱེད་པའི་ཡུ་བ་བྱས་པའི་གྲི་གུག་སོར་བརྒྱད་དམ་བཅུ་གཉིས་པ་འཇོལ་ཐབས་སུ་བསྣམས་པ། ཕྱག་གཡོན་པས་བདེ་ཆེན་གྱི་ཡེ་ཤེས་བརྙེས་པའི་བརྡར་ཟླ་བ་ལྟར་དཀར་བའི་ཐོད་པ་བདུད་བཞིའི་ཁྲག་བདུད་རྩིའི་རང་བཞིན་ཅན་གྱིས་གང་བ་སྟེང་ཕྱོགས་སུ་བཟུང་ནས་ཞལ་གྱེན་དུ་ཕྱོགས་པས་གསོལ་བ། ཕྲག་པ་གཡོན་ན་ཤེས་རབ་ཀྱི་ཕྱོགས་མཚོན་པར་ཐབས་བདེ་བ་ཆེན་པོའི་རང་བཞིན་ཁ་ཊྭཱཾ་ག་ཡོད་པ་སྟེ། དེ་ཡང་གཞི་ལམ་འབྲས་བུའི་ཆོས་ཐམས་ཅད་མཚོན་ནུས་པས་ལུས་ཚད་དང་མཉམ་པ། ཡུ་བ་དཀར་པོ་བརྒྱད་གཞོགས་ཀྱིས་ལམ་གྱི་ཡན་ལག་བརྒྱད་མཚོན། རྩ་བ་རྡོ་རྗེ་རྩེ་ལྔ་པས་མ་དག་པའི་འགྲོ་བ་རྒྱུད་ལྔ་མཚོན། གྱེན་དུ་འཕེལ་ཁ་ཆེ་ཞིང་སྦོམ་དུ་སོང་བ་ནི་ལམ་གྱི་ཡོན་ཏན་གོང་ནས་གོང་དུ་འཕེལ་བར་མཚོན། སྣ་ཚོགས་རྡོ་རྗེ་བུམ་པ་ཐོད་པ་སྐམ་རློན་རྙིད་གསུམ་རྡོ་རྗེ་རྩེ་ལྔ་པ་སྒང་པོ་དང་བཅས་པ་ནི་ཐབས་དང་ཤེས་རབ་ཟུང་དུ་ཆུད་པའི་སེམས་ཅན་གྱི་དོན་འབད་མེད་དུ་འགྲུབ་པར་མཚོན། ཌཱ་མ་རུ་དང་དྲིལ་བུ་དང་བ་དན་རྩེ་གསུམ་པ་འཕྱང་ནས་ཡུ་བ་མདུན་དང་རྩེ་མོ་རྒྱབ་ལ་བསྟན་ནས་ཕྲག་པར་བཀལ་པའི་ཚུལ་གྱིས་འཛིན་པའམ། ཡང་ན་ཁ་ཊྭཱཾ་གས་ལྷའི་སྐུ། ཌཱ་རུ་དང་གཡེར་ཁས་གསུང་། འཕན་རྩེ་གསུམ་པས་ཐུགས་རྣམ་ཐར་སྒོ་གསུམ་དང་ལྡན་པར་མཚོན་པས་ཡབ་སྐུ་གསུང་ཐུགས་དང་བཅས་པ་མཚོན། ལས་ཀྱི་རྡོ་རྗེ་ཕྱེད་པས་བསྲུང་བའི་འཁོར་ལོ། རྐང་བརྒྱད་གཞོགས་ཀྱི་དུར་ཁྲོད་བརྒྱད། སྣ་ཚོགས་རྡོ་རྗེས་གཞལ་ཡས་ཁང་། ཐོད་པ་གསུམ་གྱིས་སྐུ་གསུང་ཐུགས་ཀྱི་འཁོར་ལོ། བུམ་པས་བདེ་ཆེན་གྱི་འཁོར་ལོ། སྟེང་གི་རྡོ་རྗེ་ཕྱེད་པ་ཏོག་ཏུ་བཞེད་པའི་ལུགས་ཀྱང་ཡོད་ལ། དེ་བཞིན་དུ་བརྟེན་པ་ལྷ་ཡང་། སྟེང་གི་རྡོ་རྗེ་གཙོ་བོ། རྣལ་འབྱོར་མ་རང་ཉིད་ཡུམ། བུམ་པས་སྙིང་པོ་རྣལ་འབྱོར་མ་བཞི་བུམ་ཐོད་དང་བཅས་པ། མི་མགོ་གསུམ་གྱིས་ཐུགས་གསུང་སྐུའི་ལྷ་ཚོགས་བཞི་བཅུ་ཞེ་བརྒྱད། སྣ་ཚོགས་རྡོ་རྗེས་སྒོ་མཚམས་མ་བརྒྱད་མཚོན་པའོ། །གཞན་ཡང་སྣ་ཚོགས་རྡོ་རྗེས་ཕྲིན་ལས་སྒྲུབ་པའི་སྤྲུལ་སྐུ། བུམ་པས་ལོངས་སྐུ་བདེ་བ་ཆེན་པོ་ཐོད་པ་གསུམ་གྱི་རྣམ་ཐར་སྒོ་གསུམ་གྱི་རང་བཞིན་ཆོས་སྐུ་མཚོན། སྟེང་གི་རྡོ་རྗེ་རྩེ་ལྔས་སྐུ་གསུམ་པོ་རེ་རེ་ཡང་ཡེ་ཤེས་ལྔ་ལྔའི་བདག་ཉིད་ཅན་དུ་བསྟན་ལ། དེར་མ་ཟད། སྣ་ཚོགས་རྡོ་རྗེས་བུམ་དབང་། བུམ་པས་གསང་དབང་། ཐོད་སྐམ་གྱིས་ཤེར་དབང་། སྟེང་གི་རྡོ་རྗེས་དབང་བཞི་པ་མཚོན་ནོ། །དབུ་སྐྲ་ནག་པོ་མ་འཛིངས་ཤིང་མ་འཁྲུག་པར་གྲོལ་པ་སིལ་བུར་གྱུར་པས་སྐུ་སྐེད་ཡན་ཆད་ཁེབས་པ་ནི་གཟུང་འཛིན་གྱི་རྟོག་པ་ཐམས་ཅད་ལས་གྲོལ་བའི་མཚོན་བྱེད་དང་། དགའ་བ་བཅུ་དྲུག་རྒྱས་པའི་བརྡར་ལོ་བཅུ་དྲུག་ལོན་པ་ལྟར་ལང་ཚོ་དར་ལ་བབ་ཅིང་། བདེ་ཆེན་གྱི་ཡེ་ཤེས་རྒྱས་པའི་བརྡར་འདོད་པའི་ནུ་འབུར་རྒྱས་པ། གསང་བའི་པདྨ་རུས་སྦལ་གྱི་རྒྱབ་ལྟར་མཐོ་བ་སོགས་ཀྱིས་བདེ་བ་བསྐྱེད་པའི་ཉམ་ཅན། རྒྱལ་བ་རིགས་ལྔ་མཚོན་ཅིང་དེ་རེ་རེའང་ཡེ་ཤེས་ལྔ་ལྡན་དུ་མཚོན་ཕྱིར་མི་ཡི་ཐོད་པ་ལེབ་མོར་བྱས་པ་སོར་ལྔ་པའི་ཚད་ལ་རྒྱ་ཚོས་ཀྱིས་ཁ་མིག་གཏོད་པའི་སྟེང་དུ་རིགས་ལྔའི་ཕྱག་མཚན་སོགས་ཀྱིས་སྤྲས་ཤིང་རུས་པའི་འཁྱུད་མོས་བསྡམ་པའི་དབུ་རྒྱན་དང་། ནང་གི་ཁམས་ལྔ་བཅུ་དག་པའི་ཐོད་སྐམ་ལྔ་བཅུ་ཡེ་ཤེས་ཀྱི་སྣང་བ་ལས་གྲུབ་པའི་རོ་སྐྲ་ལ་བརྒྱུས་པའི་དོ་ཤལ་ཕྲག་པ་ནས་བརླའི་བར་དུ་འཕྱང་བ། དེ་ཡང་ཡུམ་ཤེས་རབ་ཀྱི་རང་བཞིན་ལ་བྱང་སེམས་ཀྱི་མཚོན་དོན་ཐམས་ཅད་སྐམ་གྱི་བརྒྱན་པ་ཡིན། སྤྱི་བོར་བསམ་གཏན་གྱི་ཕར་ཕྱིན་གྱི་ངོ་བོ་རུས་པའི་འཁོར་ལོ། སྙན་གཉིས་ལ་བཟོད་པའི་རང་བཞིན་རུས་པའི་ཨ་ལོང་། མགུལ་དུ་སྦྱིན་པའི་ངོ་བོ་མགུལ་རྒྱན། ཡན་ལག་རྣམས་ལ་ཚུལ་ཁྲིམས་མཚོན་བྱེད་ཀྱི་གདུ་བུ། རྐེད་པར་བརྩོན་འགྲུས་ཀྱི་ཕར་ཕྱིན་དག་པའི་འོག་པགས་སམ་རུས་པའི་རྐེད་རྒྱན། མཆོད་ཕྱིར་ཐོགས་ཤེས་རབ་ཀྱི་རང་བཞིན་ཡིན་པས་སྐབས་འདིར་མི་དགོས་པས་ཕྱག་རྒྱ་ལྔའོ། །དེ་དག་ཕྱིན་དྲུག་དང་སྦྱར་བ་ནི་བདེ་མཆོག་རང་གི་ལུགས་ཏེ། རྩ་རྒྱུད་ལས། ཕ་རོལ་ཕྱིན་དྲུག་རྒྱན་དྲུག་སོགས། །ཞེས་གསུངས། དེ་ལྟའི་སྐུའི་རྣམ་འགྱུར་མཛེས་ཤིང་ཡིད་དུ་འོང་བ་སྣང་ལ་རང་བཞིན་མེད་པའི་རྣམ་པ་སྐུ་ལས་འཕྲོས་པའི་ཡེ་ཤེས་ཀྱི་མེ་རུ་ལྟར་འབར་བའི་དབུས་ན་བཞུགས་པར་བསམ་མོ། །དེ་ནས་སྤྱན་དྲངས་པ་དང་། ཡེ་ཤེས་པ་བསྟིམ་པ་དང་། གོ་ཆ་འགོད་པ་བཅས་ལ་ཕོ་ཉ་གསུམ་བསྲེ་མེད་པ་མ་གཏོགས་གཞན་བདག་བསྐྱེད་ཀྱི་སྐབས་ལྟར་བྱ། སླར་ཡང་རང་གི་སྙིང་གའི་འོད་ཀྱིས་དབང་ལྷ་བདེ་མཆོག་གི་ལྷ་ཐམས་ཅད་སྤྱན་དྲངས་པར་བསམ་སྟེ། དེ་བཞིན་གཤེགས་པ་སོགས་ཀྱིས་གསོལ་བ་བཏབ་པས་འོག་བདག་འཇུག་གི་སྐབས་ཀྱི་དམིགས་པ་དང་མཐུན་པར་མདུན་བསྐྱེད་ལ་དབང་བསྐུར་བས་དབང་གི་ཆུ་རྒྱུན་གྱི་སྐུ་ལུས་གང་། དྲི་མ་དག་ཆུའི་ལྷག་མ་ཡར་ལུད་པ་ལས་སྤྱི་གཙུག་ཏུ་རྣམ་སྣང་ཧེ་རུ་ཀ་དཀར་པོ་འཁོར་ལོ་དྲིལ་བུ་ཐུགས་ཀར་བསྣོལ་ནས་འཛིན་པ། ཞབས་གཡས་བསྐུམ་གཡོན་བརྐྱང་གིས་བཞུགས་པ་སྤྱི་བོར་འཁོར་ལོ་དཀར་པོས་མཚན་པ་ཞིག་གིས་དབུར་བརྒྱན་པར་བསམ་མོ། །འདིའི་སྐབས་ཀྱི་དག་རྒྱུའི་དྲི་མ་ནི་མཆོད་ཡུལ་ལ་དྲི་མའི་སྐྱོན་མེད་ཀྱང་། རང་ངོས་ནས་ཐ་མལ་དུ་སྣང་བ་དང་། གྱ་ནོམ་ལྷར་ཞེན་དང་དམ་ཚིག་པ་དང་ཡེ་ཤེས་པ་གཉིས་སུ་སྣང་ཞིང་བཟང་ངན་དུ་རྣམ་པར་རྟོག་པའི་དྲི་མ་དེ་ཡིན་ཞེས་ཀུན་གཟིགས་འཇམ་པའི་རྡོ་རྗེས་གསུངས་པ་ཡང་འཐད་དོ་སྙམ། དབང་ལྷ་ཡང་མདུན་བསྐྱེད་ལ་བསྟིམ་པའོ། །འདི་དག་ཚིགས་སུ་བཅད་ན། སྟོང་གསལ་དག་པའི་ལྷ་ཡི་ལམ་ཡངས་དང་། །འགྲན་ནུས་བདེ་བ་སྐྱོང་བའི་སྣོད་ཆེན་པོར། །ལྔ་ཕྲག་གསུམ་གྱི་སྙིང་པོ་བཞུ་སྐོལ་གྱིས། །ལྷ་ཡི་བདུད་རྩིའི་ངོ་བོ་ཟིལ་གྱིས་མནན། །འབྱུང་བ་རྣམ་བཞི་རི་རབ་ཐོད་པའི་སྟེང་། །མི་ཤིག་སྲུང་འཁོར་རོ་ལྡན་གནས་བཅས་དབུས། །སྣ་ཚོགས་པདྨ་ཉིན་བྱེད་བརྩེགས་པ་ལས། །གནས་བཅས་རྡོ་རྗེ་རྣལ་འབྱོར་མ་དཔལ་ནི། །རཱ་གའི་རི་བོ་རྟ་བདུན་ཟེར་ཕྲེང་གིས། །དམ་འཁྱུད་ཡིད་ལ་དགའ་བའི་མཆོག་སྦྱིན་པ། །དགྲ་ཐུབ་སྡེ་བཅས་གཅིག་ཏུ་བཟླུམ་པའི་གཟུགས། ཁོ་ནའི་ཁྱད་པར་ཆོས་ལས་གཞན་དུ་གང་། །མི་ཤེས་སྨག་ཏུ་ཤེས་རབ་གློག་ཕྲེང་འཁྱུགས། །ཞི་བའི་གྲོང་བཞུགས་ཞི་བདེའི་བསམ་པ་བཏང་། །བརྩེ་བ་ཆེན་པོས་བརྩེ་ཡུལ་རྗེས་སུ་བཟུང་། །མཁའ་སྤྱོད་མ་སྟེ་མཁའ་འགྲོའི་གཙོ་མོའང་ལགས། །གཅིག་ཏུ་སྣང་ཡང་དཀྱིལ་འཁོར་དུ་མའི་ཡུམ། །ཞི་བར་སྟོན་ཀྱང་གདུག་ཅན་ཁྲག་ལ་རོལ། །ཆགས་པ་སྤང་ཡང་བདེ་ལ་ཆགས་པའི་ཚུལ། །སྲིད་ལས་འདས་ཀྱང་འགྲོ་བའི་བློ་དང་བསྟུན། །ཚེ་ཐུང་གཅིག་གིས་ཟུང་འཇུག་ཐོབ་བྱེད་ཐབས། །གྲོགས་དག་ལས་གཞན་ཐོང་ལ་ཚུལ་འདིར་ཞུགས། །ཚེ་འདིའི་རྒྱལ་ཐབས་ཐོབ་ཕྱིར་འབད་པ་ལས། །གཏན་གྱི་དོན་ཕྱིར་འདི་ཉིད་ཁྱད་པར་འཕགས། །རིགས་ཀྱི་བདག་པོ་རྗེ་བཙུན་འཁོར་ལོའི་མགོན། །གང་གི་བདེ་ཆེན་གནས་སུ་བསྟི་བ་ལ། །བདེ་གཤེགས་ཀུན་གྱི་རྩ་བ་བཤེས་གཉེན་ལ། །གུས་པས་བསྟེན་པར་གྱིས་ཞེས་བསྐུལ་བ་བཞིན། །ཟབ་ཟབ་གཞུང་འདིའི་ལམ་སྲོལ་ཆེས་ཟབ་ཟབ། །ཟབ་ཟབ་ནཱ་རོ་ཏ་པའི་ཐུགས་ཟབ་ཟབ། །ཟབ་ཟབ་སྤྲོས་པ་བྲལ་བའི་དབྱིངས་ཟབ་ཟབ། །ཟབ་ཟབ་ཉམས་བླང་འབྲས་བུ་རབ་ཟབ་ཟབ། །ཅེས་སོ། །གཉིས་པ་ནི། བདེ་མཆོག་གི་གཞུང་འདིའི་མཆོད་པའི་རྣམ་གྲངས་ལ་མཁ